ఈటెల రాజేందర్

**ఈటల రాజేందర్** తెలంగాణ రాష్ట్రానికి చెందిన రాజకీయ నాయకుడు, మాజీ మంత్రి. అతను తెలంగాణ రాష్ట్ర ఏర్పడ్డాక తొలి ఆర్థిక మంత్రిగా పనిచేశాడు. ప్రస్తుతం మల్కాజ్ గిరి నియోజవర్గ లోక్ సభ సభ్యుడు.

## జననం
ఈటల రాజేందర్ 1964 మార్చి 20 లో జన్మించారు.విద్యాభ్యాసం అంతా హైదరాబాద్‌లోనే జరిగింది.కేశవ్ మెమోరియల్ స్కూల్‌లో పదో తరగతి,1984లో మసాబ్ ట్యాంక్‌లోని సైఫాబాద్ సైన్స్ కాలేజీ నుంచి డిగ్రీ పూర్తి చేశారు. హాలియా జూనియర్ కాలేజీలో ఇంటర్మీడియట్ చదివాడు. ముదిరాజు కులానికి చెందిన ఆయన, రెడ్డి కులానికి చెందిన జమునను వివాహం చేసుకున్నారు. కొడుకు నితిన్ రెడ్డి, కూతురు నీతా రెడ్డి ఉన్నారు.

## రాజకీయ జీవితం
కరీంనగర్ జిల్లా హుజురాబాద్ నుంచి గెలుపొందిన ఈటల రాజేందర్ తెలంగాణ రాష్ట్ర సమితి ఆవిర్భావం నుంచి పార్టీలో ఉన్నారు. ఈట‌ల రాజేంద‌ర్ 2003లో తెలంగాణ ప్రత్యేక రాష్ట్రం సాధన కోసం టీఆర్ఎస్ పార్టీలో చేరి, 2004 ఎన్నిక‌ల్లో క‌మ‌లాపూర్ నియోజ‌క‌వ‌ర్గం నుండి పోటిచేసి టీడీపీ అభ్యర్థి ముద్దసాని దామోదర్‌ రెడ్డి పై గెలిచి తొలిసారి ఎమ్మెల్యేగా ఎన్నికయ్యాడు. ఆయన 2008 ఉప ఎన్నికల్లో రెండోసారి ఎమ్మెల్యేగా గెలిచాడు. వైఎస్ హయాంలో టీఆర్‌ఎస్ ఎల్పీ నేతగా ఉన్న ఈటల తన వాగ్ధాటితో అందరిని ఆకట్టుకున్నారు. 2009 నియోజకవర్గాల పునర్విభజనలో భాగంగా కమలాపూర్‌ నియోజకవర్గం హుజూరాబాద్‌గా మారింది. ఆయన 2009 ఎన్నికల్లో కాంగ్రెస్ అభ్యర్థి వకుళాభరణం కృష్ణమోహన్‌ రావు పై, 2010లో జరిగిన ఉప ఎన్నికల్లో |ముద్దసాని దామోదర రెడ్డి పై గెలిచి నాల్గొవసారి ఎమ్మెల్యేగా గెలిచాడు.

ఈటల రాజేందర్ తెలంగాణ రాష్ట్రం వచ్చిన తరువాత 2014 ఎన్నికల్లో కాంగ్రెస్ అభ్యర్థి కేతిరి సుదర్శన్‌రెడ్డి పై గెలిచి కెసీఆర్ తొలి మంత్రివర్గంలో ఆర్థిక, ప్రణాళికశాఖ, చిన్నమొత్తాల పొదుపు, రాష్ట్ర లాటరీలు, పౌరసరఫరాలు, తూనికలు కొలతలు, వినియోగదారుల వ్యవహారాల శాఖల బాధ్యతలు నిర్వర్తించాడు. 2019లో కెసీఆర్ రెండవ మంత్రివర్గంలో వైద్య ఆరోగ్య శాఖ మంత్రిగా ఉన్నారు.

ఈటల రాజేందర్ పై భూ కబ్జా ఆరోపణల నేపథ్యంలో 2021, మే 1న ఆయన నుంచి రాష్ట్ర వైద్య, ఆరోగ్యశాఖను ముఖ్యమంత్రి కె. చంద్రశేఖరరావుకు బదిలీ జరిగింది. ఆయనను 2021 మే 2 న మంత్రివర్గం నుంచి బర్తరఫ్‌ చేశారు. అతను రాజేందర్‌ బీజేపీ జాతీయ అధ్యక్షుడు జేపీ నడ్డాని 2021 మే 31 న కలిశాడు. అతను టీఆర్‌ఎస్‌ పార్టీ సభ్యత్వానికి, ఎమ్మెల్యే పదవికి 2021 జూన్ 12 న రాజీనామా చేశాడు. ఆయన 2021 జూన్ 4 న ఢిల్లీలోని బీజేపీ జాతీయ కార్యాలయంలో కేంద్రమంత్రి ధర్మేంద్ర ప్రధాన్, బీజేపీ రాష్ట్ర వ్యవహారాల ఇంఛార్జీ తరుణ్ చుగ్ సమక్షంలో భారతీయ జనతా పార్టీలో చేరాడు. అతను బీజేపీ జాతీయ కార్యనిర్వాహక కమిటీలో 2021 అక్టోబరు 7న ప్రత్యేక ఆహ్వానితుడిగా నియమితుడయ్యాడు. ఈటల రాజేందర్‌ 2021 అక్టోబరు 30న జరిగిన హుజూరాబాద్‌ ఉప ఎన్నికలో బీజేపీ అభ్యర్థిగా పోటీ చేసి 23, 855 ఓట్ల మెజారిటీతో గెలిచాడు. ఈటల రాజేందర్ చేత నవంబరు 10న అసెంబ్లీలోని స్పీకర్ చాంబర్‌లో హుజురాబాద్ ఎమ్మెల్యేగా స్పీకర్ పోచారం శ్రీనివాసరెడ్డి ప్రమాణాస్వీకారం చేయించాడు.

ఆయనను 2023 జూలై 04న బీజేపీ రాష్ట్ర ఎన్నికల నిర్వహణ కమిటీ చైర్మన్‌గా కేంద్ర పార్టీ హైకమాండ్‌ నియమించింది. ఈటల రాజేందర్ 2023 శాసనసభ ఎన్నికల్లో హుజురాబాద్ నుండి బీజేపీ అభ్యర్థిగా పోటీ చేసి తన సమీప బీఆర్ఎస్ అభ్యర్థి పాడి కౌశిక్ రెడ్డి చేతిలో 16873 ఓట్ల తేడాతో ఓడిపోయాడు.

ఈటల రాజేందర్ 2024 పార్లమెంటు ఎన్నికల్లో మల్కాజ్‌గిరి నియోజకవర్గం నుండి బీజేపీ అభ్యర్థిగా పోటీ చేసి​ తన సమీప ప్రత్యర్థి కాంగ్రెస్​ అభ్యర్థి సునీత మహేందర్​ రెడ్డిపై 3,91,475 ఓట్ల భారీ మెజారిటీతో గెలిచి తొలిసారి ఎంపీగా ఎన్నికయ్యాడు.

## మూలాలు

వర్గం:తెలంగాణ రాష్ట్ర సమితి రాజకీయ నాయకులు
వర్గం:తెలంగాణ ఉద్యమకారులు
వర్గం:వరంగల్లు పట్టణ జిల్లా రాజకీయ నాయకులు
వర్గం:కరీంనగర్ జిల్లా నుండి ఎన్నికైన శాసన సభ్యులు
వర్గం:కరీంనగర్ జిల్లాకు చెందిన రాష్ట్ర మంత్రులు
వర్గం:ఆంధ్రప్రదేశ్ శాసన సభ్యులు (2009)
వర్గం:తెలంగాణ శాసన సభ్యులు (2014)
వర్గం:తెలంగాణ శాసన సభ్యులు (2018)
వర్గం:భారతీయ జనతా పార్టీ రాజకీయ నాయకులు
వర్గం:1964 జననాలు
వర్గం:జీవిస్తున్న ప్రజలు
వర్గం:భారత్ రాష్ట్ర సమితి మాజీ నాయకులు
వర్గం:18వ లోక్‌సభ సభ్యులు